নিউটাউনের যাত্রাগাছি এলাকা থেকে ছ’জন ডাকাতকে গ্রেফতার করেছে পুলিশ। মঙ্গলবার ভোরে আগ্নেয়াস্ত্র-সহ ওই ছ’জনকে গ্রেফতার করা হয়।
বুধবার পুলিশ জানিয়েছে, গোপন সূত্রে খবর পেয়ে ডাকাত দলটিকে ধরতে অভিযান চালানো হয়। যাত্রাগাছি এলাকায় ডাকাতির উদ্দেশ্যে ওই ছ’জনের দলটি জড়ো হয়েছিল। পুলিশকে আসতে দেখেই ডাকাতেরা পালাতে থাকে। কিন্তু কিছুক্ষণের মধ্যেই ছ’জনকে ধরে ফেলে পুলিশ। ধৃতদের কাছ থেকে একটি গুলি-সহ আগ্নেয়াস্ত্র, ছ’টি বোমা এবং একটি ভোজালি উদ্ধার করা হয়েছে। অভিযুক্তেরা প্রত্যেকেই নিউটাউন এলাকার বাসিন্দা। 
ডাকাত দলটি ওই আগ্নেয়াস্ত্র এবং বোমাগুলি কোথা থেকে পেয়েছিল, তা জানার চেষ্টা করছে পুলিশ। দিনকয়েক আগেই সল্টলেকে অস্ত্র-সহ এক ব্যক্তিকে বিধাননগর উত্তর থানার পুলিশ গ্রেফতার করেছিল। তারপর ফের অস্ত্র উদ্ধারের ঘটনা বিধাননগর সিটি পুলিশের কর্তাদের চিন্তা বাড়িয়েছে। 
এক পুলিশকর্তা এদিন বলেন, ‘‘ধৃতদের সঙ্গে কোনও অস্ত্র কারবারির যোগাযোগ আছে কি না, তা খতিয়ে দেখা হচ্ছে। ওই ছ’জনের বিরুদ্ধে পুরনো কোনও অভিযোগ থাকলে সেটাও দেখা হবে।’’